Primer: Les disposicions transitòries primera i segona de la Llei 18/2002, de 5 de juliol, de cooperatives, modificades per la Llei 7/2004, de 16 de juliol, de mesures fiscals i administratives, disposen que les cooperatives constituïdes abans de l'entrada en vigor de la Llei 18/2002 han d'adaptar-hi els estatuts socials abans de l'1 de gener de 2006.
Un cop ultrapassat aquest termini sense haver complert amb l'obligació de presentar l'adaptació dels estatuts, la cooperativa quedarà desqualificada per resolució del conseller o consellera competent en matèria de cooperatives, a proposta del director o directora general competent en aquesta matèria.
Segon: L'article 32 del Decret 203/2003, d'1 d'agost, sobre l'estructura i el funcionament del Registre General de Cooperatives de Catalunya, estableix un termini per a la qualificació i la inscripció de tres mesos des de la presentació de la sol·licitud al Registre.
Un cop transcorregut aquest termini sense que hi hagi resolució expressa, la sol·licitud s'ha d'entendre estimada per silenci.
Tercer: Per la Resolució TRI/2178/2005, de 5 de juliol (DOGC núm. 4430, de 20.7.2005), el director general d'Economia Cooperativa, Social i d'Autoocupació va ampliar fins a tres mesos el termini inicialment establert a l'article 32 del Decret 203/2003 per resoldre i notificar en el procediment d'inscripció de documents en el Registre General de Cooperatives de Catalunya, en relació amb els expedients presentats a partir de l'endemà de la publicació d'aquest acord i fins al 31 de desembre de 2005, inclòs.
Quart: Un cop finalitzat el termini per a la presentació de les adaptacions d'estatuts a la Llei 18/2002, de 5 de juliol, de cooperatives, encara queden pendents de presentar l'adaptació d'estatuts el 75 % de les cooperatives (unes 7.948), de les quals una part presentarà l'adaptació en la fase d'al·legacions, un cop s'iniciï el procediment administratiu de desqualificació de cooperatives.
Així doncs, a la presentació ordinària d'altres documents d'inscripció obligatòria presentats per cooperatives ja adaptades o de constitució posterior a la Llei 18/2002, de 5 de juliol, de cooperatives, caldrà afegir-hi el volum d'expedients per qualificar i altres tasques administratives que comportaran l'inici del procés de desqualificació de les cooperatives que no hagin presentat dins del termini d'inscripció els nous estatuts adaptats a la Llei 18/2002.
Per aquest motiu, i atès que no s'han pogut habilitar mitjans personals i materials per acomplir el despatx adequat dels assumptes, no serà possible donar compliment al termini màxim de tres mesos, ni a l'ampliació en tres mesos més fixada per la Resolució TRI/2178/2005, per qualificar i inscriure les sol·licituds d'inscripció dels documents que es presentin.
Primer: D'acord amb el que estableix l'article 9.21 de l'Estatut d'autonomia de Catalunya, en relació amb l'article 47.1 del Decret 190/2005, de 13 de setembre, de reestructuració parcial del Departament de Treball i Indústria, la Direcció General d'Economia Cooperativa, Social i d'Autoocupació és l'òrgan competent per dictar aquesta Resolució.
Segon: Atès el que disposa l'article 42.6 de la Llei 30/1992, de 26 de novembre, de règim jurídic de les administracions públiques i del procediment administratiu comú, es donen les circumstàncies esmentades anteriorment que impedeixen de forma raonable que l'Administració pugui complir el termini previst per resoldre.
Tercer: D'acord amb el que disposen els articles 59.5.a) i 60.1 de la Llei 30/1992, de 26 de novembre, atès que es vol donar la major difusió possible a la Resolució d'ampliació del termini, i atès que és impossible conèixer amb antelació al 31 de desembre de 2006 les cooperatives que, en fase d'al·legacions, presentaran l'adaptació dels seus estatuts a la Llei de cooperatives, es considera convenient la publicació d'aquesta Resolució al DOGC.
La publicació d'aquesta Resolució no obsta a la notificació individual a les persones interessades, d'acord amb el que estableix l'article 42.6 de la Llei 30/1992, de 26 de novembre, atès que, un cop sol·licitada la inscripció de l'acte corresponent, queda perfectament identificat el destinatari de la Resolució d'ampliació del termini, i per tant, cal notificar aquesta Resolució en la forma que estableix l'article 59 de l'esmentada Llei.
Quart: A proposta dels directors i directores dels serveis territorials del Departament de Treball i Indústria a Barcelona, Girona, Lleida, Tarragona i les Terres de l'Ebre i de la subdirectora general d'Economia Cooperativa i Programes d'Economia Social;
Resolc:.1 Ampliar fins a tres mesos més el termini inicialment establert en tres mesos a l'article 32 del Decret 203/2003, d'1 d'agost, per resoldre i notificar en el procediment d'inscripció de documents en el Registre General de Cooperatives de Catalunya, en relació amb els expedients presentats a partir de l'endemà de la publicació d'aquest acord i fins al 31 de desembre de 2006, inclòs..2 Publicar aquesta Resolució al Diari Oficial de la Generalitat de Catalunya.
Contra aquesta Resolució no es pot interposar cap recurs.